མཆོད་འབུལ་སྨོན་ལམ་གྲུབ་རྗེས་སྲིད་སྐྱོང་བློ་བཟང་སེང་གེ་མཆོག་གིས་གསར་འགོད་པར།གླིང་ཚ་ཚེ་བརྟན་རྡོ་རྗེ་ལགས་རྩོམ་པ་པོ་ཞིག་ཡིན་པ་མ་ཟད་བོད་དོན་འཐབ་རྩོད་པ་ཞིག་ཀྱང་ཡིན་པ་དང་།ཚེ་འདས་ཨ་མ་ལྡོམ་པོ་སྐྱིད་གཙོས་པའི་ཁོང་གི་ནང་མི་རྣམས་བོད་ཀྱི་རྩ་དོན་གྱི་ཐོག་ལ་སྐུ་ལས་གནང་མཁན་ཞིག་ཡིན་སྟབས།ང་ཚོ་བཀའ་ཤག་གི་ངོས་ནས་གདུང་སེམས་མཉམ་སྐྱེད་ཀྱིས་དེ་རིང་འདིར་བཅར་ཡོད་པ་དང་།ནམ་རྒྱུན་དུ་གླིང་ཚ་ཚེ་བརྟན་རྡོ་རྗེ་ལགས་ཀྱི་སྐུ་ཟླ་དང་བུ་ཕྲུག་རྣམས་ལ་འཛིན་སྐྱོང་བཀའ་ཤག་གི་ངོས་ནས་ལོ་ལྟར་མཐུན་རྐྱེན་རོགས་རམ་ཞུ་མུས་ཡིན་ལ།མ་འོངས་པར་མཐུན་རྐྱེན་ག་རེ་སྦྱར་དགོས་པ་ཡིན་ནའང་སྦྱར་རྒྱུ་ཡིན་སྐོར་གསུངས་སོང་།ཡང་སྲིད་སྐྱོང་མཆོག་གིས།ངས་ནམ་རྒྱུན་ཨ་མ་ལགས་ལ་ཕྲུ་གུ་ཚོའི་བོད་པའི་མི་རིགས་ཀྱི་ངོ་བོ་མ་བརླག་པ་དང་།མུ་མཐུད་བོད་པའི་སྤྱི་ཚོགས་དང་འབྲེལ་འདྲིས་བྱེད་དགོས་པ་དང་།སེམས་ཤུགས་ཆགས་རྒྱུ་མེད་པའི་སྐོར་ཞུས་བསྡད་ཡོད།ད་ལྟ་ཨ་མ་ལྡོམ་པོ་སྐྱིད་ལགས་འདས་གྲོངས་སུ་ཕྱིན་ཚར་ཡོད་པ་དེར་ང་ཚོ་ཚང་མས་ཁོང་མོ་བསྐྱར་དུ་བོད་ཀྱི་རྩ་དོན་རྩོད་མཁན་བོད་མི་སྙིང་སྟོབས་ཅན་ཞིག་ཏུ་འཁྲུངས་རྒྱུའི་སྨོན་ལམ་འདེབས་དགོས་པ་དང་།བོད་མི་ཞི་བའི་འཐབ་རྩོད་པ་གླིང་ཚ་ཚེ་བརྟན་རྡོ་རྗེ་ལགས་གང་དུ་ཡོད་མེད་རྩད་གཅོད་བྱེད་རྒྱུ་དེ་ཡང་ཧ་ཅང་གལ་ཆེན་ཡིན་པ་དང་།དེ་སྔོན་གླིང་ཚ་ཚེ་བརྟན་རྡོ་རྗེ་ལགས་ཀ་ལིམ་པོང་དུ་ཡོད་ཚུལ་ཐོས་ཡོད་ཀྱང་ད་ལྟ་གར་སོང་ཆ་མེད་ཡིན་པ་དང་།གལ་ཏེ་རྒྱ་མིས་འཛིན་བཟུང་བྱས་ཡོད་ཚེ།ཁོང་གང་མགྱོགས་ཀློད་གྲོལ་གཏོང་དགོས་ཀྱི་ཡོད།ཅེས་གསུངས་སོང་།དེའི་རྗེས་གླིང་ཚ་ཚེ་བརྟན་རྡོ་རྗེ་ལགས་ཀྱི་སྐུ་ཟླ་ཡཱེལ་ལགས་ཀྱིས།དེ་རིང་ནི་ཧ་ཅང་ཡིད་སྐྱོ་བའི་ཉིན་མོ་ཞིག་ཡིན།ཨ་མ་ལྡོམ་པོ་སྐྱིད་ནི་སེམས་བཟང་སྙོམ་ཆུང་ཞིག་ཡིན་པས།ང་ལ་མཚོན་ན་ཁོང་ནི་བོད་མིའི་མཚོན་དོན་ཞིག་ཡིན།ཁོང་མོས་དུས་རྒྱུན་དུ་ཚ་བོ་ཚ་མོ་ཚོར་དགའ་བརྩེ་གནང་གི་ཡོད་པ་དང་།བོད་མི་རྣམས་ཀྱིས་ང་ཚོ་བོད་མིའི་སྤྱི་ཚོགས་ཀྱི་ཁོངས་མིར་བརྩིས་པར་ཐུགས་རྗེ་ཆེ་ཞུ་རྒྱུ་ཡིན།ཞེས་བརྗོད་སོང་།